
PATVIRTINTA
Biržų rajono savivaldybės administracijos           direktoriaus 2015 m. spalio 27 d.
įsakymu Nr. A-848
(Biržų rajono savivaldybės administracijos                                                                                                 
direktoriaus 2018 m. gruodžio      d.
įsakymo Nr. A-         redakcija)


BIRŽŲ RAJONO SAVIVALDYBĖS ADMINISTRACIJOS STATYBOS IR INFRASTRUKTŪROS SKYRIAUS NUOSTATAI 

I SKYRIUS 
BENDROSIOS NUOSTATOS 

1. Biržų rajono savivaldybės administracijos Statybos ir infrastruktūros skyrius (toliau – Skyrius) yra Savivaldybės administracijos struktūrinis padalinys, veikiantis pagal Skyriaus nuostatus.
2. Skyrius tvarko jo kompetencijai priskirtus reikalus, vadovaudamasis Savivaldybės administracijos ir šiais nuostatais, vykdo Lietuvos Respublikos įstatymus, Vyriausybės nutarimus, Savivaldybės tarybos sprendimus, Savivaldybės administracijos direktoriaus įsakymus, pavedimus ir nurodymus. 
3. Skyrius turi antspaudą, spaudus, blankus su skyriaus pavadinimu. 

II SKYRIUS
 SKYRIAUS UŽDAVINIAI IR FUNKCIJOS 

4. Skyriaus uždaviniai:
4.1. užtikrinti Savivaldybės patikėjimo teise valdomo ir Savivaldybei nuosavybės teise priklausančio turto atnaujinimą pagal Skyriui priskirtas funkcijas;
4.2. įgyvendinti Savivaldybei nuosavybės teise priklausančių statinių, infrastruktūros objektų investicinius projektus;
4.3. organizuoti vietinės reikšmės kelių ir gatvių priežiūrą;
4.4. organizuoti šilumos ir geriamojo vandens tiekimą ir nuotekų tvarkymą.
5. Skyrius vykdo šias su jo kompetencijai priskirtais uždaviniais susijusias funkcijas: 
5.1. organizuoja Savivaldybės patikėjimo teise valdomo valstybės turto bei Savivaldybės nuosavybės teise esančio turto, kuris yra Savivaldybės administracijos balanse (išskyrus seniūnijose esantį turtą) atnaujinimą, vykdo šio turto priežiūrą; 
5.2. koordinuoja įmonių, vykdančių šilumos ir geriamojo vandens tiekimą ir nuotekų tvarkymą, veiklą bei rengia su šia veikla susijusius teisės aktų projektus (Savivaldybės kompetencijos ribose);
5.3. organizuoja Kelių priežiūros ir plėtros programoje numatytų lėšų naudojimą, kontroliuoja sutarčių sąlygų vykdymą; 
5.4. rengia ir nustatyta tvarka derina Savivaldybės institucijų dokumentų projektus, siekiant užtikrinti Savivaldybės administracijai priskirtų funkcijų, susijusių su viešaisiais pirkimais, vykdymą;
5.5. organizuoja Biržų miesto gatvių, šaligatvių ir  tiltų priežiūrą, taisymą, tiesimą bei saugaus eismo sąlygų užtikrinimą; 
5.6. atlieka miesto stebėjimo kamerų įdiegimo ir priežiūros koordinavimo funkcijas;
5.7. organizuoja Biržų miesto gatvių apšvietimo tinklų techninį aptarnavimą ir priežiūrą, kontroliuoja sutarčių sąlygų vykdymą;
5.8. konsultuoja dėl daugiabučių gyvenamųjų namų savininkų bendrijų įregistravimo, sprendžia kitus su bendrijomis susijusius klausimus, nesant bendrijų, organizuoja bendro naudojimo objektų administravimą;
5.9. kaupia duomenis apie energijos gamintojus iš atsinaujinančių energijos šaltinių, veikiančius Savivaldybės teritorijoje;
5.10. konsultuoja dėl atskirų butų ar kitų patalpų daugiabučiuose namuose šildymo būdo keitimo, šildymo būdo keitimo visam pastatui bei šilumos pirkimo-pardavimo sutarčių nutraukimo vartotojo iniciatyva; 
5.11. dalyvauja rengiant Savivaldybės statybos programas įvairių finansavimo šaltinių lėšomis, Savivaldybės nuosavybės teise valdomų pastatų, statinių, infrastruktūros objektų investicinius projektus, statybos, remonto ir rekonstrukcijos techninius projektus, organizuoja jų įgyvendinimą, atlieka projektų, pateiktų Valstybinės teritorijų planavimo ir statybos inspekcijos prie Aplinkos ministerijos informacinėje sistemoje, derinimą;
5.12. rengia Savivaldybės ir Savivaldybės įstaigų objektų statybos, remonto rekonstrukcijos darbų sąmatas, organizuoja statomų, remontuojamų, rekonstruojamų objektų projektavimą, projektų ekspertizę, techninę bei projektų vykdymo priežiūrą, darbus, baigtų darbų ar objektų priėmimą;
5.13. rengia susisiekimo komunikacijų ir infrastruktūros projektavimo užduotis;
5.14. organizuoja socialinės ir gamybinės infrastruktūros objektų statybos užsakovo funkcijų vykdymą, kiek tai susiję su Savivaldybei nuosavybės teise priklausančiu turtu;
5.15. neviršydamas nustatytos kompetencijos dalyvauja rengiant sutarčių projektus su rangovais, rengia sutarčių ir susitarimų projektus su kitomis įmonėmis, įstaigomis ir organizacijomis;
5.16. organizuoja  Savivaldybės butų fondo remontą bei vykdo priežiūrą;
5.17. rengia su kapinių priežiūra susijusius teisės aktus, koordinuoja vykdymą, atlieka juose priskirtas funkcijas. 
5.18. įgyvendina Savivaldybės tarybos patvirtintas ir skyriaus kompetencijai priskirtas Savivaldybės teritorijoje vykdomas programas;
5.19. vykdo Biržų miesto lietaus nuotakyno tinklų ir hidrotechninių statinių priežiūrą;
5.20. išduoda leidimus žemės darbams Biržų ir Vabalninko miestuose;
5.21. nustatyta tvarka nagrinėja gaunamus fizinių ir juridinių asmenų skundus, prašymus ir pasiūlymus;
5.22. dalyvauja Savivaldybės biudžeto formavimo procese, teikia pasiūlymus ir reikalingus duomenis;
5.23. dalyvauja Savivaldybės strateginio plėtros plano ir su juo susijusių kitų planų rengimo ir įgyvendinimo procedūrose;
5.24. dalyvauja Savivaldybės tarybos posėdžiuose, Savivaldybės institucijų sudarytų komisijų ir darbo grupių veikloje, pasitarimuose, teikia reikalingą informaciją bei pasiūlymus;
5.25. pagal Skyriui priskirtą kompetenciją teikia informaciją apie Skyriaus veiklą darbuotojui, atsakingam už viešosios informacijos sklaidą, atsako už šios informacijos išsamumą, teisingumą ir pateikimą laiku;
5.26. formuoja, tvarko Skyriaus dokumentus, juos saugo ir pateikia įstaigos archyvui sutvarkytas bylas pagal bylų dokumentacijos planą;
5.27. rengia Savivaldybės tarybos sprendimų, Savivaldybės mero potvarkių, Savivaldybės administracijos direktoriaus įsakymų bei kitų teisės aktų projektus pagal skyriui priskirtus uždavinius ir funkcijas; užtikrina Skyriaus dokumentų tvarkymą, apskaitą, naudojimą ir saugojimą;
5.28. dalyvauja rengiantis ir vykdant mobilizaciją, demobilizaciją, priimančios šalies paramą;
5.29. vykdo kitas Savivaldybės tarybos sprendimuose, Savivaldybės administracijos direktoriaus įsakymuose ir kituose teisės aktuose nustatytas funkcijas. 

III SKYRIUS
SKYRIAUS TEISĖS

6. Skyrius, įgyvendindamas savo uždavinius ir vykdydamas funkcijas, turi teisę:
6.1. inicijuoti Savivaldybės teisės aktų ir kitų dokumentų, susijusių su skyriaus veikla, rengimą; 
6.2. gauti iš kitų Savivaldybės administracijos  struktūrinių padalinių (skyrių), Savivaldybės struktūrinių teritorinių padalinių (seniūnijų), įstaigų, organizacijų Skyriaus darbui reikalingą informaciją, dokumentus Skyriaus kompetencijos klausimais; 
6.3. teikti Savivaldybės administracijos direktoriui pasiūlymus dėl Skyriaus darbo tobulinimo;
6.4. Skyrius gali turėti ir kitų teisės aktų suteiktų teisių.

IV SKYRIUS
SKYRIAUS DARBO ORGANIZAVIMAS 

7. Skyriui vadovauja Skyriaus vedėjas, kurį Valstybės tarnybos įstatymo nustatyta tvarka skiria ir atleidžia iš pareigų Savivaldybės administracijos direktorius.
8. Vedėjas yra tiesiogiai atsakingas už skyriui pavestų uždavinių ir funkcijų vykdymą ir atskaitingas Savivaldybės administracijos direktoriui.
9. Skyriaus vedėjas:
9.1. vadovauja Skyriui, tiesiogiai atsako už Skyriaus ūkinę veiklą;
9.2. neviršydamas kompetencijos leidžia įsakymus, derina darbų sąmatas; 
9.3. užtikrina Skyriaus dokumentų  valdymą;
9.4. Savivaldybės tarybos veiklos reglamento bei Savivaldybės administracijos nuostatų nustatyta tvarka dalyvauja rengiant Savivaldybės institucijų sprendimų, potvarkių ir Savivaldybės administracijos direktoriaus įsakymų projektus, rengia Savivaldybės administracijos direktoriaus ir Savivaldybės mero raštų projektus Skyriaus kompetencijai priskirtais klausimais;
9.5. vykdo Savivaldybės administracijos direktoriaus įsakymus, pavedimus ir nurodymus. Skyriaus kompetencijos klausimais organizuoja Savivaldybės institucijų (Savivaldybės tarybos, Savivaldybės mero) sprendimų ir potvarkių rengimą ir įgyvendinimą;
9.6. teikia Savivaldybės administracijos direktoriui karjeros valstybės tarnautojų vertinimo išvadas ir pasiūlymus dėl darbuotojų paskatinimo ir nuobaudų skyrimo, pareigybių aprašymų projektus;
9.7. nustatyta tvarka atsiskaito Savivaldybės administracijos direktoriui už Skyriaus veiklą.


_________________
